W. Shakespeare: Hamlet 

Duh. Ja sam duh tvog oca, osuđen 
Obilaziti noću neko vrijeme, 
A danju postit, zatvoren u ognju,29 
Dok plamen taj me sveg ne očisti 
Od gadnih grijeha, koje za života 
Počinih. Da mi nije zabranjeno 
Kazivat tajne moga zatvora, 
Ispričati bih štošta mogao, 
Od čega bi i ponajblaža riječ 
Strahotom tebi dušu prožela 
I mladu tvoju krv zaledila 
I oči ti, ko zvijezde iz putanja, 
Izbacila iz duplja njihovih, 
A kudrave i guste uvojke 
Razmrsila, te svaka bi se vlas 
Za sebe sama nakostriješila 
Ko bodljike u ljutog dikobraza. 
Al otkrivenje takvih vječnih stvari 
Ne dolikuje ušima od mesa 
I krvi. Slušaj me, o slušaj 
Pa ako ikad ljubio si oca –
Hamlet. O, bože moj! 
Duh. Osveti gadno mu 
I bezdušno umorstvo! 
Hamlet. Ha! Umorstvo! 
Duh. Umorstvo već je samo sobom gadno, 
Al ovo ti je ponajgadnije 
I najgrđe i najbezdušnije! 
Hamlet. O, kazuj mi ga bez odlaganja, 
Da uzmognem na brzim krilima, 
Ko miso ili mašta ljubavna, 
Pojuriti na svoju osvetu! 
Duh. Ja vidim, da si spreman - al bi bio 
Mlohaviji od masnog korova, 
Na Letinu što tromo raste brijegu,30
Kad ne bi se na ovo prenuo. 
O, čuj me, Hamlete. Razglasiše, 
Da zmija me u vrtu ujela, 
Gdje spavao sam. Uho cijele Danske 
Zaludili su grdno lažnom pričom 
O mojoj smrti. Ali dobro znaj, 
Ti plemeniti mladiću, da zmija, 
Što tvog je oca smrtno ujela, 
Sad nosi krunu njegovu. 
Hamlet. Moj stric? O, dušo moja proročka.

29 A danju postit, zatvoren u ognju - U vezi s tim J. Dover Wilson citira Dantea (Purgatorio XXIII, 64-9), koji opisuje, kako su neumjerni u jelu i piću osuđeni da trpe glad i žeđu u vatri Čistilišta. To su vjerojatno "gadni grijesi" o kojima duh govori.  

30 Leta je bila rijeka u klasičnom Podzemlju. Tko bi se napio iz nje, zaboravio bi sve. Shakespeare zamišlja, da ona uzrokuje mlohavost i tromost u bilju, što raste na njezinim obalama.  

smjernice: 

1. Predstavite djelo u cjelini kao i autorovo književno djelovanje. 

2. Iznesite svoja razmišljanja o opravdanosti osvete. 

3. Opišite kako duh Hamletova oca priprema danskog kraljevića na istinu o ubojstvu.